b"\n_START_ARTICLE_\nChristian Ringnes\n_START_SECTION_\nBakgrunn\n_START_PARAGRAPH_\nChristian Ringnes' slekt stammer fra g\xc3\xa5rden Ringnes ved Kr\xc3\xb8deren. Han er s\xc3\xb8nn av Christian Ringnes senior og oldebarn av forretningsmannen og kunstmesenen Ellef Ringnes, som sammen med broren Amund startet Ringnes Bryggeri i 1877. Christian Ringnes senior solgte bryggeriet ut av familien, og bryggeriet er n\xc3\xa5 i danske hender. Familienavnet kommer fra Kr\xc3\xb8dsherad hvor familieg\xc3\xa5rden Ringnes g\xc3\xa5rd etter sigende har v\xc3\xa6rt i familiens eie i 500 \xc3\xa5r. _NEWLINE_Ringnes vokste opp i Halvdan Svartes gate p\xc3\xa5 Frogner. Familien flyttet til Vinderen da han var \xc3\xa5tte \xc3\xa5r og han gikk p\xc3\xa5 Vinderen skole og senere Ris gymnas. Han avtjente verneplikt som befal i H\xc3\xa6rens sanitet i Nord-Norge. Christian Ringnes junior er utdannet sivil\xc3\xb8konom fra Universit\xc3\xa9 de Lausanne i Sveits og MBA ved Harvard Business School i USA. Han har siden 1984 v\xc3\xa6rt en aktiv eiendomsinvestor og er i dag st\xc3\xb8rste eier og administrerende direkt\xc3\xb8r i eiendomsselskapene Eiendomsspar og Victoria Eiendom. I 2001 kj\xc3\xb8pte Ringnes den forfalne Ekebergrestauranten i Ekebergskr\xc3\xa5ninga i Oslo, pusset den opp og \xc3\xa5pnet restauranten p\xc3\xa5 nytt p\xc3\xa5ska 2005. I 2003 \xc3\xa5pnet han i Oslo sentrum ogs\xc3\xa5 verdens eneste miniflaskemuseum. _NEWLINE_Markedsf\xc3\xb8ringsforeningen i Oslo utnevnte Christian Ringnes til \xc2\xabOslo-ambassad\xc3\xb8r\xc2\xbb for hans innsats for \xc3\xa5 fremme Oslo som by og reisem\xc3\xa5l. Andre Oslo-ambassad\xc3\xb8rer har v\xc3\xa6rt Grete Waitz, Wenche Myhre og Frode Kyv\xc3\xa5g. I 2005 ble han tildelt \xc3\xa6resprisen \xc2\xabBypatrioten\xc2\xbb av Oslo Byes Vel.\n_START_SECTION_\nKunstsamler\n_START_PARAGRAPH_\nRingnes har en av Norges st\xc3\xb8rste private kunstsamlinger. Samlingen inneholder bla. skulpturer av Auguste Rodin, Richard Hudson, Fernando Botero, Salvador Dal\xc3\xad, Dyre Vaa og Marc Quinn. Han har gitt Oslo kommune 300 millioner kroner til opparbeidelse og drift av skulptur- og kulturminneparken Ekebergparken i Oslo, som \xc3\xa5pnet i 2013. Tidligere har han blant annet gitt byen \xc2\xabP\xc3\xa5fuglfontenen\xc2\xbb ved Nationaltheatret stasjon og \xc2\xabKate Moss\xc2\xbb i Operapassasjen."